Fil-21 ta' Ġunju 2018, il-Kunsill qabel dwar il-pożizzjoni ta' negozjar tiegħu (approċċ ġenerali) dwar il-koordinazzjoni tas-sistemi ta' sigurtà soċjali (reviżjoni tar-regolamenti 883/2004 u 987/2009). Abbażi ta' dan il-mandat, il-Presidenza tal-Kunsill ser tibda n-negozjati mal-Parlament Ewropew ladarba dan ikun adotta l-pożizzjoni tiegħu. Il-koordinazzjoni tas-sistemi ta' sigurtà soċjali għandha rwol ċentrali biex tiżgura li l-moviment liberu tal-persuni jaħdem fil-prattika. Dan l-aġġornament tar-regoli ser jagħmilhom aktar ċari, aktar ġusti u aktar faċli biex jiġu infurzati. Biser Petkov, Ministru għax-Xogħol u l-Politiki Soċjali tal-Bulgarija Ir-reviżjoni tar-regolamenti dwar il-koordinazzjoni tas-sistemi ta' sigurtà soċjali għandha l-għan li timmodernizza r-regoli billi tagħmilhom konformi mal-iżvilupp tas-sistemi ta' sigurtà soċjali nazzjonali, kif ukoll billi tagħmilhom aktar ċari, aktar ġusti u aktar sempliċi biex jiġu infurzati. Dan ser jagħmilha aktar faċli biex il-persuni jiċċaqilqu b'mod liberu ġewwa l-UE. L-abbozz ta' regolament emendatorju jiffoka fuq ħames oqsma: il-benefiċċji tal-qgħad, il-benefiċċji tal-kura fit-tul, l-aċċess għall-benefiċċji għal persuni ekonomikament inattivi, il-benefiċċji tal-familja u l-leġislazzjoni applikabbli għall-ħaddiema stazzjonati u l-persuni li jaħdmu f'żewġ stati membri jew aktar. Huwa jinkludi wkoll għadd ta' emendi iżgħar oħra. Fir-rigward tal- benefiċċji tal-qgħad , l-abbozz ta' regolament emendatorju jaġġorna r-regoli dwar l-aggregazzjoni, l-esportabbiltà u l-koordinazzjoni tal-benefiċċji tal-qgħad għall-ħaddiema tal-fruntiera u dawk transfruntiera: Huwa jagħti lok li l-istati membri jestendu l-perjodu mogħti lil dawk li jkunu qed ifittxu impjieg biex jesportaw il-benefiċċji tal-qgħad tagħhom sa tmiem il-perjodu tal-intitolament tagħhom għall-benefiċċji, minflok il-limitu attwali ta' 6 xhur. Huwa jħeġġeġ rabta aktar mill-qrib bejn is-suq tax-xogħol tal-istat membru responsabbli li jipprovdi l-benefiċċji tal-qgħad u l-persuna qegħda billi jippermetti li l-istati membri jirrikjedu li persuna taħdem għal mill-inqas xahar fit-territorju tagħhom qabel ma jiġu aggregati l-perjodi preċedenti li ħadem qabel ma titlob il-benefiċċji tal-qgħad. Inkella l-istat membru fejn dik il-persuna tkun ħadmet qabel, jekk tkun ħadmet hemm għal mill-inqas xahar, isir responsabbli għall-aggregazzjoni. Dan jistabbilixxi rabta aktar mill-qrib bejn is-suq tax-xogħol tal-istat membru li hu responsabbli li jipprovdi l-benefiċċji tal-qgħad u l-persuna qegħda billi jbiddel l-istat membru responsabbli li jħallas il-benefiċċji tal-qgħad mill-istat membru ta' residenza għall-istat membru tal-aħħar impjieg jekk il-persuna tkun ħadmet hemm għal mill-inqas 3 xhur. L-abbozz ta' regolament emendatorju jirrifletti l-impatt tas-soċjetà li qed tixjieħ u r-rwol dejjem akbar li l- benefiċċji tal-kura fit-tul għandhom fis-sistemi tas-sigurtà soċjali nazzjonali. Biex tiżdied iċ-ċertezza legali, huwa jiċċara r-regoli skont liema jistgħu jiġu koordinati l-benefiċċji tal-kura fit-tul. Reġim stabbli għall-koordinazzjoni tal-benefiċċji tal-kura fit-tul ser jikkontribwixxi biex tkun faċilitata l-mobbiltà ta' dawk li jeħtieġu kura fit-tul u tal-persuni li jieħdu ħsiebhom. It-tibdil fir-rigward tal- benefiċċji tal-familja għandu l-għan li jippromwovi l-kondiviżjoni tar-responsabbiltajiet relatati mat-trobbija tat-tfal u li jneħħi d-diżinċentivi finanzjarji potenzjali għall-ġenituri li jnaqqsu s-sigħat tax-xogħol tagħhom biex jieħdu ħsieb uliedhom matul l-istess perjodu. Il-proposta tiddistingwi bejn il-benefiċċji tal-familja fi flus maħsuba li jissostitwixxu dħul mhux gwadanjat minħabba t-trobbija tat-tfal u l-benefiċċji tal-familja l-oħra kollha. Fir-rigward tar-regoli applikabbli għall- ħaddiema stazzjonati , it-tibdil propost għandu l-għan li jiżgura ċarezza legali u li jiġġieled il-frodi billi jintroduċi: perjodu ta' affiljazzjoni preċedenti u perjodu ta' żmien bejn stazzjonar konsekuttiv li jkunu ta' mill-inqas 3 xhur u xahrejn rispettivament kriterji ċari biex jiġi determinat il-post tal-uffiċċju reġistrat jew il-post tan-negozju ta' min iħaddem ħaddiem stazzjonat il-possibbiltà ta' rtirar jew rettifika retroattivi ta' dokument fil-każ ta' frodi jew żball Fir-rigward tal- aċċess għall-benefiċċji għal persuni ekonomikament inattivi , l-abbozz ta' regolament emendatorju għandu l-għan li jiżgura ċarezza legali billi jirriferi għall-ġurisprudenza rilevanti reċenti. Informazzjoni ġenerali Is-sistemi tas-sigurtà soċjali fl-UE mhumiex armonizzati. Kull stat membru jista' jiddeċiedi min ikun assigurat taħt il-leġislazzjoni tiegħu, liema benefiċċji hija intitolata għalihom persuna u x'inhuma l-kondizzjonijiet tal-aċċess. Madankollu, biex ikun żgurat li l-moviment liberu tal-persuni jkun possibbli fil-prattika, jeħtieġ li s-sistemi tas-sigurtà soċjali nazzjonali jiġu koordinati. Ir-regoli biex tiġi definita din il-koordinazzjoni huma adottati fil-livell tal-UE u huma aġġornati regolarment sabiex jiġu adattati għall-kondizzjonijiet li qed jinbidlu tal-ħajja u tax-xogħol taċ-ċittadini tal-UE. Fit-13 ta' Diċembru 2016, il-Kummissjoni Ewropea ppreżentat l-aktar proposta reċenti biex temenda r-regolamenti dwar il-koordinazzjoni tas-sistemi ta' sigurtà soċjali, li issa ġew diskussi u li dwarhom ġiet maqbula pożizzjoni mill-Kunsill tal-UE. Regoli tal-UE dwar il-koordinazzjoni tas-sistemi tas-sigurtà soċjali - approċċ ġenerali Regoli tal-UE dwar il-koordinazzjoni tas-sistemi tas-sigurtà soċjali (informazzjoni ġenerali) Ara l-paġna tal-laqgħa